Diari Oficial de la Generalitat Valenciana


Sumari del DOGV 5501, del 30-04-2007 (2007/5514)

ORDE de 24 d'abril de 2007, de la Conselleria de Cultura, Educació i Esport, per la qual es convoca procediment d'accés al cos d'Inspectors d'Educació.
-------------------------------------------------------------------------------------------------------------------------------------------------------

### Dades del document

Número de DOGV
:   5501

Data del DOGV
:   30-04-2007

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2007/5514


Data del document
:   24-04-2007

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * concurs administratiu

Les disposicions addicionals 10 i 12 i el títol VII de la Llei Orgànica 2/2006, de 3 de maig, d'Educació, i el Reial Decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què fa referència la Llei Orgànica 2/2006, i es regula el règim transitori d'ingrés a què es referix la disposició transitòria 17 de l'esmentada llei, establixen que el sistema d'accés al cos d'Inspectors d'Educació serà el de concurs oposició, i l'article 3 d'esta última disposició preceptua que les administracions públiques convocants, una vegada aprovades les seues respectives ofertes d'ocupació, procediran a realitzar les convocatòries per a la provisió de les places autoritzades en les esmentades ofertes d'ocupació.
El capítol III, del títol IV del Reglament d'ingrés, accessos i adquisició de noves especialitats en els cossos docents, aprovat per Reial Decret 276/2007, de 23 de febrer, és d'aplicació al procediment d'accés al cos d'inspectors d'educació.
Per Decret 62/2002, de 25 d'abril, del Govern Valencià, es regula l'acreditació de coneixements lingüístics per a l'accés i la provisió de llocs en la funció pública docent no universitària a la Comunitat Valenciana.
Aprovada l'oferta d'ocupació pública docent en l'àmbit de gestió de la Generalitat per Decret 59/2007, de 20 d'abril, del Consell de la Generalitat, i complit el que preveu l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques, i d'acord amb el que disposa l'article 3 del Reglament d'ingrés, accessos i adquisició de noves especialitats entre els cossos docents, aprovat per Reial Decret 276/2007, de 23 de febrer, esta Conselleria, fent ús de les competències que té atribuïdes, acorda convocar procediment d'accés al cos d'inspectors d'educació, d'acord amb les bases següents:
TÍTOL I
Procediment d'accés
1. Normes generals
1.1. Es convoca procediment selectiu d'accés per a cobrir, en l'àmbit de gestió de la Conselleria de Cultura, Educació i Esport, 34 places del cos d'Inspectors d'Educació (grup A).
1.2. Al present procediment selectiu d'accés se li aplicarà la Llei Orgànica 2/2006, de 3 de maig, d'Educació; la Llei 17/1993, de 23 de desembre, sobre l'accés a determinats sectors de la funció pública dels nacionals dels altres estats membres de la Comunitat Europea, en la seua redacció donada per la Llei 55/1999, de 29 de desembre, de Mesures Fiscals, Administratives i d'Orde Social; el Reial Decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què fa referència la Llei Orgànica 2/2006, de 3 de maig, d'Educació, i es regula el règim transitori d'ingrés a què es referix la disposició transitòria 17 de l'esmentada llei; el Decret 62/2002, de 25 d'abril, del Govern Valencià, pel qual es regula l'acreditació de coneixements lingüístics per a l'accés i la provisió de llocs en la funció pública docent no universitària a la Comunitat Valenciana; les altres disposicions de general aplicació, i també el que es disposa en esta convocatòria.
2. Requisits dels candidats
2.1. Per a ser admesos en el procediment selectiu d'accés, els aspirants han de reunir els requisits següents:
2.1.1. Requisits generals
a) Ser espanyol o nacional d'algun dels altres estats membres de la Unió Europea o nacional d'algun estat, al qual s'aplique la directiva 2004/38/CEE del Parlament Europeu sobre lliure circulació de treballadors i la norma que es dicte per a la seua incorporació a l'ordenament jurídic espanyol.
b) Tindre complits els díhuit anys i no haver aconseguit l'edat establida, amb caràcter general, per a la jubilació.
c) No patir malaltia ni estar afectat per limitació física o psíquica incompatible amb l'exercici de les funcions corresponents al cos d'inspectors d'educació.
d) No haver sigut separat, per mitjà d'expedient disciplinari, del servici de qualsevol de les administracions públiques, ni trobar-se inhabilitat per a l'exercici de funcions públiques.
Els aspirants la nacionalitat dels quals no siga l'espanyola hauran d'acreditar, igualment, no estar sotmesos a sanció disciplinària o condemna penal que els impedisca, en el seu estat, l'accés a la funció pública.
e) No ser funcionari de carrera, en pràctiques o estar pendent del corresponent nomenament del mateix cos a què es pretenga accedir.
2.1.2. Requisits específics
a) Estar en possessió del títol de doctor, llicenciat, enginyer, arquitecte o grau corresponent o títol equivalent.
b) Pertànyer a algun dels cossos que integren la funció pública docent.
c) Acreditar una antiguitat mínima de sis anys com a funcionari de carrera en algun dels cossos que integren la funció pública docent i una experiència docent de la mateixa durada.
d) Així mateix, tots els aspirants hauran d'acreditar els coneixements dels dos idiomes oficials de la Comunitat Valenciana en la forma que s'establix en la base 3.2.b) o per mitjà de la realització de les proves descrites en la base 7.1.2.
2.2. Tots els requisits enumerats més amunt hauran de posseir-se en el dia d'acabament del termini de presentació d'instàncies i mantindre's fins al moment de la presa de possessió com a funcionari de carrera.
3. Sol·licituds
3.1. Forma. Els qui desitgen prendre part en este procediment hauran de presentar una instància, conforme a model oficial, que els serà facilitada gratuïtament en les direccions territorials de Cultura, Educació i Esport de la Generalitat i que també podrà ser impresa per mitjà de la pàgina d'Internet de la Conselleria de Cultura, Educació i Esport (http://www.cult.gva.es).
Esta sol·licitud tindrà assignat un número de referència identificador que serà diferent de les altres, per la qual cosa haurà de ser necessàriament un exemplar original (amb dos fulls autocopiadors) o bé un joc de tres còpies impreses per mitjà d'Internet, de manera que no se'n podran fer fotocòpies, ja que cada sol·licitud ha de tindre un número de referència diferenciat.
A l'emplenar l'esmentada sol·licitud, els aspirants tindran en compte, a més de les instruccions que s'hi adjunten, les següents:
a) Els aspirants faran constar en el requadre 1.1 que participen pel cos d'Inspectors d'Educació i en el requadre 1.2 el codi 001.
b) Els aspirants amb discapacitats hauran d'indicar-ho en el requadre 1.6 de la sol·licitud. Així mateix, hauran de sol·licitar, expressant-ho en el requadre 1.8, les possibles adaptacions de temps i mitjans per a la realització dels exercicis en què esta adaptació siga necessària, i a este efecte adjuntaran a la instància una certificat de les adaptacions requerides expedida pels servicis competents de la Conselleria de Benestar Social o equivalents de l'Estat o d'altres comunitats autònomes.
c) Els aspirants que per complir els requisits establits estiguen exempts de les proves de coneixements dels idiomes oficials de la Comunitat Valenciana, hauran de consignar-ho en l'apartat 2.5 de la instància, així mateix, hauran d'indicar el motiu d'exempció al·legat en els espais reservats amb este fi.
3.2. Documentació. A la instància de sol·licitud s'acompanyaran els documents següents:
a) Fotocòpia del document nacional d'identitat, document semblant del país d'origen o passaport vigents.
b) Per a acreditar l'exempció de la prova de coneixements dels idiomes oficials de la Comunitat Valenciana, declaració jurada d'acord amb el model inclòs com a annex V.
3.3. Les sol·licituds es presentaran preferentment en les direccions territorials de Cultura, Educació i Esport d'Alacant, Castelló o València, o bé als llocs i en la forma que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en relació amb el que disposa l'article 1 del Decret 130/1998, de 8 de setembre, del Govern Valencià. En cas que s'optara per presentar la sol·licitud davant d'una oficina de Correus, es faria en sobre obert perquè la instància siga datada i segellada pel funcionari de correus abans de ser certificada. Si no es realitza d'esta manera es considerarà presentada en la data d'entrada en qualsevol dels llocs establits en el paràgraf anterior.
Les sol·licituds subscrites pels participants en l'estranger podran cursar-se en el termini assenyalat en l'apartat 3.4 d'esta base, per mitjà de les representacions diplomàtiques o consulars espanyoles corresponents, que les remetran a continuació a l'organisme competent. L'interessat adjuntarà a la sol·licitud comprovant bancari d'haver satisfet el pagament dels drets d'examen.
3.4. El termini de presentació de sol·licituds serà de vint dies naturals comptats a partir de l'endemà de la publicació d'esta convocatòria en el Diari Oficial de la Comunitat Valenciana.
3.5. Els drets d'examen seran de 28,75 euros, inclosa la formació de l'expedient, i s'ingressaran per mitjà de l'imprés de la instància de participació en alguna de les entitats de crèdit col·laboradores que figuren en esta. Les despeses de transferència aniran a càrrec de l'interessat. En la sol·licitud haurà de figurar el segell de l'entitat bancària, acreditatiu del pagament de drets, la falta del qual o l'abonament fora de termini en determinarà l'exclusió de l'aspirant. En cap cas, la presentació i el pagament en l'entitat bancària suposarà eliminació del tràmit de presentació, en termini i forma, de la sol·licitud.
De conformitat amb el que disposa l'article 132.2 del Decret Legislatiu 1/2005, de 25 de febrer, del Consell de la Generalitat, pel qual s'aprova el text refós de la Llei de Taxes de la Generalitat, estan exempts del pagament de les tarifes els membres de famílies nombroses de categoria especial sempre que adjunten a la sol·licitud còpia de la documentació que ho acredite.
Així mateix, estan exempts del pagament de la tarifa d'inscripció en proves selectives per a l'accés a cossos docents els aspirants amb discapacitat igual o superior al 33%, sempre que ho acrediten documentalment junt amb la sol·licitud, i hauran d'ingressar la quantitat de 3,43 euros en concepte de formació d'expedient.
D'altra banda, gaudiran d'una bonificació de 50% de la quota de les tarifes els membres de les famílies nombroses de categoria general, que igualment haurà de justificar-se documentalment junt amb la instància de participació, i en este cas hauran d'ingressar 14,38 euros.
4. Admissió d'aspirants
4.1. Acabat el termini de presentació d'instàncies, la Direcció General de Personal Docent dictarà una resolució en què declararà aprovada la llista provisional d'admesos i exclosos, que haurà de publicar-se en el Diari Oficial de la Comunitat Valenciana. En la llista hauran de constar els cognoms, nom, DNI i si han declarat estar exempts de la realització de la prova de coneixements dels dos idiomes oficials de la Comunitat Valenciana, i també, si és el cas, la causa d'exclusió.
4.2. Els aspirants exclosos disposaran d'un termini de deu dies, comptats a partir de l'endemà de la publicació de la resolució, perquè puguen esmenar el defecte que n'haja motivat l'exclusió. Així mateix, els aspirants que hagen detectat errors en la consignació de les seues dades personals podran manifestar-ho en el mateix termini. Les reclamacions es dirigiran a la Direcció General de Personal Docent i es presentaran per qualsevol de les formes previstes en l'apartat 3.3 d'esta convocatòria.
4.3. Les reclamacions presentades seran acceptades o denegades per resolució expressa del director general de Personal Docent, per la qual es declararà aprovada la llista definitiva d'admesos i exclosos, que es publicarà en el Diari Oficial de la Comunitat Valenciana.
4.4. Contra l'esmentada resolució, que posa fi a la via administrativa, d'acord amb el que preceptua l'article 109 de la Llei 30/1992, de 26 de novembre, en la seua redacció donada per la Llei 4/1999, de 13 de gener, en relació amb la disposició final segona de la Llei 5/1983, de 30 de desembre, del Govern Valencià, i la disposició addicional 15 de la Llei 6/1997, de 14 d'abril, podrà interposar-se amb caràcter potestatiu recurs de reposició davant de la Direcció General de Personal Docent en el termini d'un mes comptat des de l'endemà de la seua publicació o interposar directament recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptats a partir de l'endemà de la seua publicació.
4.5. El fet de figurar en la relació d'admesos no prejutja que es reconega als interessats la possessió dels requisits exigits en el procediment que es convoca per mitjà d'esta orde. Quan de l'examen de la documentació que, d'acord amb la base 10 d'esta convocatòria, ha de presentar-se en cas de ser seleccionat, es desprenga que no posseïxen algun dels requisits, els interessats perdran tots els drets que pogueren derivar-se de la seua participació en este procediment.
4.6. De conformitat amb el que establix l'article 9 del Decret Legislatiu 1/2005, de 25 de febrer, del Consell de la Generalitat, pel qual s'aprova el text refós de la Llei de Taxes de la Generalitat, no es procedirà a la devolució de les taxes per drets d'examen en els supòsits d'exclusió dels aspirants del procediment selectiu per causes imputables exclusivament als interessats.
5. Òrgans de selecció
5.1. La selecció dels participants en el procediment d'accés a què es referix esta convocatòria serà realitzada per un tribunal nomenat a este efecte per la Direcció General de Personal Docent. El dit nomenament es publicarà en el Diari Oficial de la Comunitat Valenciana.
5.2. Composició del tribunal. D'acord amb el que disposa l'article 7.2 del Reglament d'ingrés, accessos i adquisició de noves especialitats en els cossos docents, aprovat pel Reial Decret 276/2007, de 23 de febrer, el tribunal estarà format per un nombre imparell de membres no inferior a cinc. Per al present procediment es fixa la composició del tribunal en cinc membres.
La totalitat dels membres del tribunal pertanyeran a cossos d'igual grup de classificació o superior que el que correspon al cos d'inspectors.
El tribunal estarà integrat per:
- Un president, designat lliurement per la Direcció General de Personal Docent, d'entre funcionaris de carrera del cos d'Inspectors d'Educació o del cos d'Inspectors al Servici de l'administració Educativa o, si és el cas, dels cossos docents universitaris d'igual o superior nivell de complement de destinació a l'assignat al cos.
- Tres vocals, designats lliurement per la Direcció General de Personal Docent entre funcionaris de carrera en actiu del cos d'Inspectors d'Educació o del cos d'Inspectors al Servici de l'administració Educativa, amb destinació en llocs de treball de la Generalitat.
- Un vocal que actuarà de secretari designat entre funcionaris de carrera del grup A adscrits a la Direcció General de Personal Docent.
Es designarà, per igual procediment, un tribunal suplent que tindrà el mateix nombre de membres.
5.3. De conformitat amb l'article 8.3 del Reglament d'ingrés, accessos i adquisició de noves especialitats en els cossos docents, aprovat pel Reial Decret 276/2007, de 23 de febrer, la participació en els òrgans de selecció té caràcter obligatori.
5.4. Abstenció. Els membres del tribunal hauran d'abstindre's d'intervindre quan concórreguen en ells circumstàncies de les previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o si hagueren realitzat tasques de preparació d'aspirants a proves selectives per al mateix cos en els cinc anys anteriors a la publicació d'esta convocatòria, i hauran de notificar-ho amb la deguda justificació documental.
El president sol·licitarà dels membres del tribunal la declaració expressa de no trobar-se sotmesos en les circumstàncies previstes en el paràgraf anterior, i a este efecte haurà de notificar a la Direcció General de Personal Docent les abstencions a què hi haja lloc entre els seus membres.
5.5. El termini per a manifestar l'abstenció serà de deu dies comptats a partir de l'endemà de la publicació en el Diari Oficial de la Comunitat Valenciana del nomenament del tribunal.
5.6. Recusació. Així mateix els aspirants podran recusar els membres del tribunal quan concórreguen en ells les circumstàncies a què fa referència l'apartat 5.4 d'esta mateixa base.
5.7. Prèvia convocatòria del president, que es farà arribar al lloc de destinació dels vocals nomenats i en què assenyalarà el lloc, el dia i l'hora de la reunió, tindrà lloc la sessió constitutiva del tribunal a la qual hauran d'assistir tots els vocals nomenats, tant titulars com suplents. El tribunal es constituirà amb l'assistència del president i el secretari o, si és el cas, dels que els substituïsquen, i la de la meitat, almenys, dels seus membres.
En l'esmentada sessió, l'òrgan de selecció a més de constituir-se com a tal acordarà totes les decisions que li corresponga amb vista al correcte desenrotllament del procediment selectiu.
La suplència del president i del secretari del tribunal s'autoritzarà per la Direcció General de Personal Docent, i la dels vocals, en la mateixa sessió constitutiva, pel president que haja d'actuar, que haurà de recaure sobre qualsevol dels vocals suplents nomenats. Una vegada constituït l'òrgan selectiu per a la seua vàlida actuació es requerirà la presència del president i el secretari o, si és el cas, dels que els substituïsquen, i la de la meitat, almenys, dels seus membres.
La inassistència injustificada dels membres de l'òrgan de selecció a les distintes sessions i actes del procediment, inclosa la de constitució, donarà lloc a l'exigència de la responsabilitat que corresponga.
5.8. La Direcció General de Personal Docent dictarà una resolució, que es publicarà en el Diari Oficial de la Comunitat Valenciana, per mitjà de la qual es nomena els nous membres de l'òrgan de selecció que hagen de substituir els que hagen perdut la seua condició per alguna de les causes previstes en els apartats 5.4 i 5.6 d'esta base.
5.9. Funcions del tribunal. Correspon al tribunal:
- La qualificació de la prova de la fase d'oposició.
- La valoració dels mèrits de la fase de concurs.
- El desenrotllament del procediment selectiu, d'acord amb el que disposa la present convocatòria.
- L'agregació de les puntuacions corresponents a la fase de concurs a les adjudicades en la fase d'oposició, l'ordenació dels aspirants i l'elaboració de les llistes dels aspirants que hagen superat ambdós fases.
- La declaració dels aspirants que hagen superat les fases de concurs i oposició, la publicació de les llistes corresponents als seleccionats, i també la seua elevació a l'òrgan convocant.
5.10. El tribunal podrà proposar a la Direcció General de Personal Docent la incorporació als seus treballs d'assessors especialistes i ajudants tècnics. Seran funcions dels primers l'assessorament als membres de l'òrgan de selecció en l'avaluació dels coneixements i mèrit. Els ajudants col·laboraran amb este òrgan de selecció per mitjà de la realització de les tasques tècniques de suport que este els assigne. En la seua activitat, els uns i els altres es limitaran a l'exercici de les seues respectives competències. La seua designació correspon a la Direcció General de Personal Docent.
5.11. El procediment d'actuació de l'òrgan de selecció s'ajustarà en tot moment al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5.12. El tribunal adoptarà les mesures necessàries en els casos que resulte necessari, de manera que els aspirants amb discapacitat gaudisquen de semblants oportunitats per a la realització dels exercicis que la resta dels participants. En este sentit, s'establiran per a les persones amb discapacitats que ho sol·liciten en la forma prevista en la base 3.1 d'esta convocatòria les adaptacions possibles en temps i mitjans per a la seua realització.
5.13. En cap cas el tribunal podrà declarar que han superat el procediment un nombre superior d'aspirants al de places convocades. Qualsevol proposta d'aprovats que contravinga el que s'ha establit més amunt serà nul·la de ple dret.
5.14. El tribunal que actue en estes proves selectives tindrà dret a la indemnització per raó del servici prevista en el Decret 24/1997, d'11 de febrer.
6. Començament i desenrotllament de les proves
6.1. Començament. La realització de la prova tindrà lloc a partir del dia 28 de maig de 2007, sense perjudici del que preveu la base 7.1 per a les proves prèvies de coneixements de castellà i de valencià. L'hora i el lloc on haja de realitzar-se es determinarà en la resolució per la qual es declare aprovada la llista definitiva d'admesos i exclosos.
Els aspirants s'hi presentaran amb el document nacional d'identitat o document semblant del país d'origen, passaport o permís de conducció en què aparega la fotografia del titular.
Els aspirants seran convocats per a les seues actuacions davant del tribunal en única crida. A este efecte, els convocats per a un exercici col·lectiu hauran de fer la seua presentació davant del tribunal a l'hora i en la data fixades en les crides, i seran exclosos del procediment selectiu d'accés els qui no hi compareguen. En el cas de proves individuals, els aspirants convocats per a cada dia hauran d'estar presents a l'hora fixada pel tribunal com a hora d'inici de les actuacions, i en seran exclosos els qui no hi compareguen, llevat dels casos de força major degudament justificats i apreciats pel tribunal.
Una vegada començades les actuacions davant del tribunal no serà obligatòria la publicació de les successives crides dels aspirants en el Diari Oficial de la Comunitat Valenciana. El tribunal haurà de fer públics estos anuncis al local on s'estiguen celebrant les proves amb 48 hores, almenys, d'antelació al seu començament.
6.2. Desenrotllament. L'orde d'actuació dels aspirants s'iniciarà alfabèticament pel primer d'aquells el primer cognom del qual comence per la lletra que dispose la resolució de la Conselleria de Justícia, Interior i Administracions Públiques que determinarà la lletra per a fixar l'orde d'actuació dels aspirants a totes les proves selectives que se celebren durant l'any 2007. En el cas que arribat l'inici de les proves no s'haguera publicat l'esmentada resolució, serà aplicable l'establida per a l'any 2006.
Si el tribunal no compta amb aspirants el primer cognom dels quals comence per l'esmentada lletra iniciaran l'orde d'actuació per la lletra o lletres següents en orde alfabètic.
En qualsevol moment el tribunal podrà requerir els opositors perquè acrediten la seua identitat.
Així mateix, si el tribunal tinguera coneixement que algun dels aspirants no posseïx la totalitat dels requisits exigits per la present convocatòria, amb audiència prèvia a l'interessat, haurà de proposar la seua exclusió al director general de Personal Docent, comunicant-li així mateix les inexactituds o falsedats formulades per l'aspirant en la sol·licitud d'admissió al procediment selectiu als efectes procedents.
Contra la resolució d'exclusió de l'aspirant, que posa fi a la via administrativa, d'acord amb el que preceptua l'article 109 de la Llei 30/1992, de 26 de novembre, en la redacció donada per la Llei 4/1999, de 13 de gener, en relació amb la disposició final segona de la Llei 5/1983, de 30 de desembre, del Govern Valencià, i la disposició addicional 15 de la Llei 6/1997, de 14 d'abril, podrà interposar-se amb caràcter potestatiu recurs de reposició davant de la Direcció General de Personal Docent en el termini d'un mes comptat des de l'endemà de la seua notificació o interposar directament recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptats a partir de l'endemà de la seua notificació.
7. Sistema de Selecció
Conforme al que establix la disposició addicional 12, apartat 4, de la Llei Orgànica 2/2006, de 3 de maig, d'Educació, i en el títol IV, capítol III, del Reglament d'ingrés, accessos i adquisició de noves especialitats en els cossos docents, aprovat pel Reial Decret 276/2007, de 23 de febrer, el sistema de selecció serà el de concurs oposició i existirà a més una fase de pràctiques que formarà part del procés selectiu.
De conformitat amb el que preveu la disposició transitòria segona del Reial Decret 276/2007, de 23 de febrer, s'aplicaran la part A i B del temari contingut en l'Orde del Ministeri d'Educació i Ciència, de 22 de març de 2004 (BOE de 31).
7.1. Prova de coneixements dels idiomes oficials de la Comunitat Valenciana
De conformitat amb el que establix el Decret 62/2002, de 25 d'abril, del Govern Valencià, pel qual es regula l'acreditació dels coneixements lingüístics per a l'accés i la provisió de llocs en la funció pública docent no universitària en la Comunitat Valenciana, els aspirants en els procediments d'ingrés i accés hauran d'acreditar els coneixements, tant en expressió oral com escrita, dels dos idiomes oficials de la Comunitat Valenciana per mitjà d'una prova de caràcter eliminatori, que serà la primera a realitzar-se i consistirà en:
7.1.1. Valencià
a) Prova oral: suposarà el 30 per cent del total i per a superar-la es necessitarà un mínim d'un 20 per cent. Constarà de dos parts:
- Lectura d'un text de caràcter general d'entre cent i dos-centes paraules proposat pel tribunal.
- Exposició i diàleg sobre un tema prèviament preparat.
El temps per a la seua realització serà de quinze minuts.
b) Prova escrita: suposarà el 70 per cent del total i per a superar-la es necessitarà un mínim d'un 35 per cent. Constarà de tres parts:
- Preguntes sobre el contingut i el vocabulari d'un text llegit prèviament.
- Realització d'exercicis sobre construcció gramatical correcta de frases i expressions.
- Redacció sobre un tema general senzill a triar entre dos o més, d'aproximadament dos-centes paraules.
El temps per a la seua realització serà de dos hores.
7.1.2. Castellà
El contingut de la prova de coneixements de castellà s'ajustarà al que disposa el Reial Decret 1137/2002, de 31 d'octubre (BOE de 8 de novembre).
7.1.3. En la prova de coneixements dels idiomes oficials de la Comunitat Valenciana cada aspirant serà qualificat pel tribunal d'apte o no apte. Els aspirants que obtinguen la qualificació de no apte no podran continuar el procediment selectiu.
Quedaran exempts de la realització de la prova de coneixements dels dos idiomes oficials de la Comunitat Valenciana, els aspirants que acrediten estar en possessió d'algun dels títols, certificats o diplomes que es relacionen en l'annex IV d'esta convocatòria, i també els aspirants que siguen funcionaris de carrera per l'especialitat de Llengua i Literatura Valenciana i Llengua Castellana i Literatura, respectivament de cada idioma oficial, havent d'indicar-ho en l'espai reservat a este fi en l'imprés de sol·licitud.
Així mateix, estaran exempts de realitzar la prova de coneixements dels dos idiomes oficials de la Comunitat Valenciana, els aspirants que van participar en els procediments selectius convocats de conformitat amb el Decret 62/2002, de 25 d'abril, del Govern Valencià, i van obtindre la qualificació d'apte, i hauran de consignar-ho en l'apartat corresponent de la instància de participació.
A este efecte, a més d'indicar-ho en la sol·licitud, els aspirants hauran d'adjuntar-hi declaració jurada ajustada al model que s'acompanya en l'annex V.
En la llista provisional d'admesos i exclosos que establix la base 4.1 d'esta convocatòria es farà constar els aspirants que declaren reunir els requisits, a l'efecte de les exempcions de la prova de valencià, de castellà o d'ambdós.
Igualment, es farà constar l'esmentada circumstància en la llista definitiva d'admesos i exclosos, que es farà pública, d'acord amb el que establix la base 4.3 d'esta convocatòria, una vegada estimades o desestimades les reclamacions presentades.
7.1.4. La realització d'esta prova per als aspirants que no n'estiguen exempts tindrà lloc el dia, a l'hora i al lloc que es determine mitjançant una resolució de la Direcció General de Personal Docent.
Per a la realització de la prova, la Direcció General de Personal Docent, en funció del nombre d'aspirants que hagen de realitzar-la, nomenarà un o diversos tribunals, que estaran constituïts preferentment per professors de Llengua i Literatura Valenciana i Llengua i Literatura Castellana dels cossos de catedràtics o professors d'Ensenyament Secundari o de Valencià o Espanyol per a Estrangers dels cossos de catedràtics o de professors d'Escoles Oficials d'Idiomes, que estaran subjectes al que preveuen les bases 5.4 i 5.6 d'esta convocatòria.
Abans de l'inici de la prova de la fase d'oposició, el tribunal disposarà de la relació d'aspirants exempts o aptes en esta prova i que per tant poden continuar el procediment selectiu.
7.2. Fase de concurs
7.2.1. Només seran tinguts en compte els mèrits perfeccionats amb anterioritat a la finalització del termini de presentació de sol·licituds establit en l'apartat 3.4 d'esta orde, acreditats documentalment com s'indica en l'annex respectiu. A este efecte el tribunal podrà acarar els documents que aporten els aspirants per a la valoració dels seus mèrits.
Els aspirants es responsabilitzen expressament de la documentació aportada. En cas de falsedat o manipulació en algun document perdran els drets de participació en esta convocatòria, amb independència de la responsabilitat a què hi haguera lloc.
L'administració es reserva el dret a requerir en qualsevol moment del desenrotllament del procediment l'acreditació de la documentació que es considere necessària.
7.2.2. Presentació de mèrits
Per a la valoració dels mèrits, els aspirants que superen la fase d'oposició els presentaran davant del tribunal, ordenats segons els quatre blocs que conformen el barem de l'annex I d'esta convocatòria, adjuntant el model de declaració de mèrits de l'annex III. A este efecte, quan el tribunal faça pública la qualificació de la prova publicarà així mateix en el tauler d'anuncis del lloc d'actuació la data i l'hora en què han d'entregar-se els referits mèrits.
La citació per a l'entrega de mèrits no serà abans de 24 hores comptades a partir de la publicació de les qualificacions de la prova.
7.3. Fase d'oposició
7.3.1. En esta fase es valoraran els coneixements pedagògics, d'administració i legislació educativa dels aspirants, adequada a la funció inspectora que realitzaran, i també els coneixements i tècniques específics per al seu exercici.
7.3.2. La valoració d'estos coneixements es durà a terme per mitjà de la realització per l'aspirant davant del tribunal d'una prova, que constarà de tres parts:
Primera part: consistirà en l'anàlisi d'un cas pràctic sobre les tècniques adequades per a l'actuació de la inspecció d'educació, que serà proposat pel tribunal. La prova serà llegida davant del tribunal, que podrà formular a l'aspirant les preguntes o aclariments que estime pertinents. L'aspirant disposarà de dos hores per a la realització del cas, i una hora, com a màxim, per a la seua lectura i les preguntes corresponents.
Segona part: consistirà en el desenrotllament per escrit d'un tema de la part A del temari, triat per l'aspirant d'entre dos extrets per sorteig pel tribunal. L'aspirant disposarà de tres hores per a la seua realització, finalitzada la qual el tribunal procedirà a la crida dels opositors perquè estos efectuen la lectura pública de la mateixa.
Tercera part: Consistirà en l'exposició oral d'un tema de la part B del temari, triat per l'aspirant d'entre dos extrets per sorteig pel tribunal. L'aspirant disposarà de trenta minuts per a la preparació del tema i d'una hora per a la seua exposició. El tribunal podrà formular les preguntes o aclariments que estime pertinents en un temps màxim de trenta minuts.
8. Qualificació
8.1.Valoració de la fase de concurs.
L'assignació de la puntuació que corresponga als aspirants en esta fase, segons el barem arreplegat en l'annex I d'esta convocatòria, es portarà a efecte pel tribunal.
La puntuació aconseguida pels aspirants en la fase de concurs que han superat la prova es farà pública en el tauler d'anuncis del lloc d'actuació del tribunal.
Els interessats podran presentar en contra, en el termini de 2 dies a partir de l'endemà de la seua exposició, les al·legacions que estimen oportunes, per mitjà d'escrit dirigit al president del tribunal, a qui correspon el seu estudi i resolució.
Una vegada estimades o desestimades les reclamacions presentades, el tribunal farà públics els resultats de la valoració definitiva dels mèrits. L'esmentada publicació es durà a terme en els taulers d'anuncis del lloc d'actuació del tribunal, entenent-se efectuat amb ella el tràmit de notificació de la resolució de les al·legacions.
Contra esta resolució, els interessats podran interposar recurs d'alçada davant del director general de Personal Docent en el termini d'un mes a comptar des de l'endemà de la seua publicació en els taulers d'anuncis, d'acord amb el que preveuen els articles 107, 114 i 115 de la Llei 30/1992, de 26 de novembre, en la seua redacció donada per la Llei 4/1999, de 13 de gener.
La documentació presentada no serà tornada als participants i quedarà en poder de l'administració convocant, sense perjudici del que disposa l'article 35 de l'esmentada Llei 30/1992.
8.2. Qualificació de les parts de la prova de la fase d'oposició
Cada una de les tres parts que consta la prova es qualificarà de 0 a 10 punts.
Per a superar la prova, els aspirants hauran d'obtindre, en cada part de la mateixa, almenys la meitat de la qualificació màxima establida, sent la puntuació final el resultat de ponderar en un 40% la puntuació obtinguda en la primera part i en un 30% cada una de les altres dos parts.
La puntuació de cada aspirant en esta prova serà la mitjana aritmètica de les qualificacions de tots els membres presents en el tribunal. Quan entre les puntuacions atorgades pels membres del tribunal existisca una diferència de tres o més enters, seran automàticament excloses les qualificacions màxima i mínima, trobant-se la puntuació mitjana entre les qualificacions restants.
Finalitzada la prova, el tribunal farà pública en els taulers d'anuncis del local on actue les puntuacions obtingudes per tots els participants.
9. Superació de les fases d'oposició i concurs
9.1. Resultaran seleccionats per a passar a la fase de pràctiques els aspirants que, ordenats segons la puntuació global de les fases d'oposició i concurs, tinguen un número d'orde igual o inferior al nombre de places convocades.
Per a l'obtenció de la puntuació global, el tribunal ponderarà en dos terços la puntuació obtinguda en la fase d'oposició i en un terç la puntuació obtinguda en la fase de concurs, i la puntuació global resultarà de la suma d'ambdós fases una vegada realitzades les ponderacions mencionades.
9.2. El tribunal agregarà, una vegada ponderades, les puntuacions de la fase de concurs als aspirants que hagen aconseguit les puntuacions mínimes exigides en la fase d'oposició, els ordenaran segons les puntuacions totals obtingudes i determinarà els aspirants que han superat el procés d'acord amb el que establix l'apartat 9.1 d'esta base.
9.3. En el cas que al procedir a l'ordenació dels aspirants es produïren empats, estos es resoldran atenent, successivament, als criteris següents:
Major puntuació en la fase d'oposició.
Major puntuació en cada un dels exercicis de l'oposició, per l'orde en què apareixen en esta convocatòria.
Major puntuació en els apartats del barem de mèrits, per l'orde en què estos apareguen en l'annex I de la convocatòria.
Major puntuació en els subapartats del barem de mèrits, per l'orde en què estos apareguen en l'annex I de la convocatòria.
En cas que en aplicació dels criteris anteriors subsistiren empats en la qualificació per a determinar els aspirants seleccionats, estos es resoldran per mitjà d'una prova complementària davant del tribunal, que consistirà en el desenrotllament d'un tema extret a l'atzar d'entre els que formen la part B del temari oficial, durant un temps màxim de 30 minuts.
9.4. En cap cas podrà declarar-se que han superat el procediment selectiu, i per tant aprovat, un nombre major d'aspirants que el nombre de places convocades.
9.5. Finalitzades les actuacions a què es referixen els apartats anteriors, el tribunal elaborarà la llista d'aspirants seleccionats, que s'ordenarà per la puntuació obtinguda i que es farà pública en els taulers d'anuncis de la Conselleria de Cultura, Educació i Esport i de les seues direccions territorials. Un exemplar d'esta s'elevarà a l'òrgan convocant amb la resta de la documentació corresponent al desenrotllament del procediment selectiu.
9.6. Contra l'acte del tribunal pel qual s'aprova la llista d'aspirants seleccionats podrà interposar-se recurs d'alçada davant del director general de Personal Docent en el termini d'un mes a comptar des de l'endemà de la data de publicació de la llista en el tauler d'anuncis corresponent, de conformitat amb el que disposen els articles 107, 114 i 115 de la Llei 30/1992, en la seua redacció donada per la Llei 4/1999, de 13 de gener.
9.7. La declaració de pròrroga en la fase de pràctiques o la renúncia als drets derivats del procediment selectiu no suposarà modificació en les places assignades a la resta d'aspirants.
9.8. Els aspirants que concórreguen i superen el procés d'accés en el cos d'Inspectors en convocatòries corresponents a distintes administracions educatives hauran d'optar-ne per una, en el termini de deu dies comptats a partir de l'endemà de la publicació de les llistes d'aprovats, mitjançant instància dirigida a la Direcció General de Personal Docent, renunciant a tots els drets que pogueren correspondre'ls per la seua participació en les restants. Si no es realitza esta opció, l'acceptació del primer nomenament s'entendrà com a renúncia tàcita als restants.
10. Presentació de documents
10.1. En el termini d'un mes, a comptar des de l'endemà del dia que es faça pública la llista d'aspirants seleccionats, estos hauran de presentar en la Direcció General de Personal Docent de la Conselleria de Cultura, Educació i Esport, per qualsevol dels mitjans assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en relació amb el que disposa l'article 1 del Decret 130/1998, de 8 de setembre, del Govern Valencià, la documentació següent:
a) Fotocòpia compulsada del títol al·legat per a participar-hi o certificat acadèmic original (amb una antiguitat màxima de tres mesos), o fotocòpia compulsada d'este, que acredite haver realitzat tots els estudis per a l'obtenció del títol i certificat de pagament dels drets d'expedició del títol (Orde de 8 de juliol de 1988, del Ministeri d'Educació i Ciència). En el cas que la data del títol o del certificat acadèmic siga posterior al dia en què va expirar el termini de presentació de sol·licituds fixat en la convocatòria, haurà de fer-se constar la data de terminació dels estudis.
En el cas que la titulació s'haja obtingut en l'estranger, haurà d'adjuntar-se la corresponent homologació o credencial de reconeixement a l'empara del que establix el Reial Decret 1665/1991, de 25 d'octubre.
b) Declaració jurada o promesa de no haver sigut separat, per mitjà d'expedient disciplinari, del servici de cap administració pública, ni trobar-se inhabilitat per a l'exercici de funcions públiques, segons el model que figura com a annex II d'esta convocatòria.
Els aspirants que no posseïsquen la nacionalitat espanyola hauran de presentar declaració jurada o promesa de no estar sotmesos a sanció disciplinària o condemna penal que impedisca, en el seu estat, l'accés a la funció pública, segons el model que figura com a annex II d'esta convocatòria.
c) Fotocòpia del document nacional d'identitat (DNI).
d) Fotocòpia compulsada del títol, certificat o diploma al·legats per a l'exempció de la prova de coneixements dels dos idiomes oficials de la Comunitat Valenciana, en el cas d'haver al·legat l'exempció.
e) Certificat o full de servicis de la direcció territorial de Cultura, Educació i Esport o del ministeri o organisme de què depenga, per a acreditar la pertinença a algun dels cossos que integren la funció pública docent amb una antiguitat mínima de sis anys i una experiència docent de la mateixa durada.
10.2. Els aspirants que hagen superat les fases de concurs i oposició hauran de formular opció per la percepció de remuneracions, durant la seua condició de funcionaris en pràctiques, de conformitat amb el que preveu el Reial Decret 456/1986, de 10 de febrer, modificat pel Reial Decret 213/2003, de 21 de febrer.
10.3. Els qui dins del termini fixat, i llevat dels casos de força major, no presenten la documentació, o del seu examen es deduïx que no tenen algun dels requisits assenyalats en la base 2, no podran ser nomenats funcionaris de carrera del cos d'inspectors i quedaran anul·lades les seues actuacions, sense perjudici de la responsabilitat en què hagueren incorregut per falsedat en la sol·licitud inicial.
11. Nomenament de funcionaris en pràctiques
La Direcció General de Personal Docent nomenarà funcionaris en pràctiques els aspirants seleccionats. Estos aspirants hauran de realitzar les pràctiques en les destinacions adjudicades, i s'entendrà que renuncien al procediment selectiu els que no s'hi incorporen.
12. Fase de pràctiques
12.1. L'avaluació de la fase de pràctiques haurà de garantir que els aspirants posseïsquen l'adequada preparació per a dur a terme les funcions atribuïdes al cos d'inspectors d'educació. La seua durada serà de quatre mesos, i el seu desenrotllament serà regulat mitjançant una resolució de la Direcció General de Personal Docent.
El tribunal actuarà com a comissió qualificadora que avaluarà la fase de pràctiques i garantirà que els aspirants posseïxen les capacitats necessàries per a l'exercici de la inspecció i es referirà tant a l'exercici professional com a les activitats de formació que hauran de realitzar els candidats.
Finalitzada la fase de pràctiques, la comissió qualificadora serà l'encarregada, d'acord amb els criteris que establisca l'esmentada resolució, de l'avaluació final, amb la qualificació d'apte o no apte.
12.2. Els aspirants que no superen la fase de pràctiques per haver sigut declarats no aptes, podran incorporar-se amb els aspirants seleccionats de la següent promoció que es convoque, per a repetir, per una sola vegada, la realització de la fase de pràctiques, i en este cas el número d'orde que ocuparà serà l'immediatament següent al que corresponga a l'últim dels aspirants seleccionats. Cas de no poder incorporar-se a la següent promoció per no haver-se convocat eixe any procediment selectiu, realitzaran la fase de pràctiques durant el curs següent a aquell en què va ser qualificat de no apte. Els qui no s'incorporen per a repetir la fase de pràctiques o els qui siguen declarats no aptes per segona vegada perdran tots els drets al seu nomenament com a funcionaris de carrera mitjançant una resolució motivada de la Direcció General de Personal Docent d'acord amb el que disposa l'article 31 del Reglament d'ingrés, accessos i adquisició de noves especialitats en els cossos docents, aprovat pel Reial Decret 276/2007, de 23 de febrer.
12.3. Des del moment del nomenament de funcionaris en pràctiques fins al nomenament com a funcionaris de carrera del cos d'inspectors d'educació, el règim juridicoadministratiu dels opositors serà el de funcionari en pràctiques de tal cos, sempre que estigueren exercint un lloc docent.
13. Nomenament de funcionaris de carrera
13.1. Conclosa la fase de pràctiques i comprovat que tots els aspirants que hi ha declarats aptes en esta reunixen els requisits generals i específics de participació establits en esta convocatòria, la Direcció General de Personal Docent aprovarà l'expedient del procés selectiu, que es publicarà en el Diari Oficial de la Comunitat Valenciana, i remetrà la llista de seleccionats al Ministeri d'Educació i Ciència, que procedirà al nomenament i expedició dels corresponents títols de funcionaris de carrera del cos d'inspectors d'educació dels aspirants seleccionats en el procediment selectiu dut a terme per esta convocatòria, amb efectes del dia u de setembre del curs escolar següent a aquell en què van ser declarats aptes en la fase de pràctiques.
13.2. Destinació en propietat definitiva. D'acord amb el que preveu l'article 10.1.d) del Reglament d'ingrés, accessos i adquisició de noves especialitats en els cossos docents, aprovat pel Reial Decret 276/2007, de 23 de febrer, els aspirants que hagen superat el procés selectiu hauran d'obtindre la seua primera destinació definitiva en l'àmbit de gestió de la Conselleria de Cultura, Educació i Esport, i hauran d'acudir amb caràcter forçós al concurs, conforme disposa l'article 2, en els seus apartats 2 i 3 del Reial Decret 2112/1998, de 2 d'octubre.
Normes Finals
1. D'acord amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, la falta de resolució expressa a les sol·licituds o reclamacions regulades en esta orde tindrà efectes desestimatoris de la sol·licitud o reclamació.
2. De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, esta orde, que posa fi a la via administrativa, podrà ser recorreguda potestativament en reposició davant del conseller de Cultura, Educació i Esport en el termini d'un mes a comptar des de l'endemà de la seua publicació en el Diari Oficial de la Comunitat Valenciana, o bé, cabrà plantejar directament recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a comptar des l'endemà de la seua publicació.
València, 24 d'abril de 2007.El conseller de Cultura, Educació i Esport: Alejandro Font de Mora Turón.
ANNEX I
Barem per a la valoració de mèrits per a accés al cos d'Inspectors d'Educació
Els aspirants no podran aconseguir mes de 10 punts per la valoració dels seus mèrits.
I. Trajectòria professional (fins a un màxim de tres punts)
1.1. Treball desenrotllat
1.1.1. Per cada any d'experiència docent que supere els sis exigits com a requisit, com a funcionari de carrera dels cossos que integren la funció pública docent: 0,5000 punts.
Per cada mes 0,0416 punts.
Documentació acreditativa: full de servicis certificat per la direcció territorial de Cultura, Educació i Esport o òrgan competent del Ministeri d'Educació i Ciència o d'una altra administració educativa, fent constar presa de possessió i cessament.
1.1.2. Per cada any de servici en llocs de l'administració educativa de nivell 26 o superior: 0,5000 punts.
Per cada mes 0,0416 punts.
Documentació acreditativa: full de servicis certificat per la Direcció General d'Administració Autonòmica, de la Conselleria de Justícia, Interior i Administracions Públiques o òrgan competent de l'Estat o altres comunitats autònomes, fent constar presa de possessió i cessament.
1.2. Per pertànyer als cossos de catedràtics: 2,0000 punts.
Per este apartat es valoraran com a màxim cinc anys posteriors als sis anys d'exercici professional exigits per la convocatòria.
Només es valoraran els servicis prestats en els ensenyaments que correspon impartir als cossos regulats en la Llei Orgànica 3/2006, d'Educació.
II. Exercici com a inspector accidental (màxim 3 punts)
2. Per cada any de servici en llocs d'inspector accidental: 0,7500 punts.
Per cada mes 0,0625 punts.
Documentació acreditativa: fotocòpia compulsada del document justificatiu del nomenament expedit per les direccions territorials de Cultura, Educació i Esport o òrgan competent del Ministeri d'Educació i Ciència o de la resta d'administracions autonòmiques en què conste la data de la presa de possessió i de cessament o continuïtat si és el cas.
Per este apartat només seran tinguts en compte els anys prestats com a inspector accidental en llocs obtinguts com resultat de la seua participació en els concursos de mèrits convocats per a la seua provisió. No seran susceptibles de valoració els anys de servici que s'hagen valorat per a ingressar o accedir al cos de la funció pública de què es tracte.
III. Exercici de càrrecs directius i de coordinació didàctica (màxim 3 punts)
3.1. Per cada any com a director de centres públics docents o centres de professors i recursos, amb avaluació positiva, quan haja sigut realitzada: 0,7500 punts.
3.2. Per l'exercici d'altres càrrecs directius o de coordinació didàctica.
3.2.1. Per cada any com a vicedirector, cap d'estudis, secretari o vicesecretari: 0,5000 punts.
3.2.2. Per cada any de servici com a cap de departament o com a coordinador de cicle en l'Educació Primària o assessor de formació permanent o figures anàlogues, i també com a director d'agrupacions de Llengua i Cultura Espanyoles: 0,1000 punts.
Documentació acreditativa: fotocòpia compulsada del document justificatiu del nomenament expedit per les direccions territorials de Cultura, Educació i Esport o òrgan competent del Ministeri d'Educació i Ciència o de la resta d'administracions autonòmiques en què conste la data de la presa de possessió i de cessament o continuïtat si és el cas.
Per este apartat no seran susceptibles de valoració els càrrecs directius que s'hagen valorat per a ingressar o accedir al cos de la funció pública de què es tracte.
IV. Preparació científica i didàctica i altres mèrits (màxim 2 punts)
4.1. Preparació científica i didàctica (màxim 0,7000 punts).
4.1.1. Per cada títol de llicenciat, arquitecte o enginyer diferent de l'al·legat per a l'accés: 0,2000 punts.
Documentació acreditativa: certificat acadèmic o fotocòpia compulsada/confrontada del títol al·legat, o si és el cas, certificat de l'abonament de drets d'expedició conforme a l'Orde de 8 de juliol de 1988, del Ministeri d'Educació i Ciència (BOE de 13 de juliol).
4.1.2. Per cada títol de doctor: 0,5000 punts.
Documentació acreditativa: certificat acadèmic o fotocòpia compulsada/confrontada del títol de doctor o certificat d'abonament de drets d'expedició (Orde 8 de juliol de 1988, del Ministeri d'Educació i Ciència).
4.1.3 Per títol oficial de Màster en Gestió de la qualitat en el sistema escolar: 0,5000 punts.
Documentació acreditativa: fotocòpia compulsada/confrontada del Certificat-Diploma o títol.
4.2. Preparació específica per a l'exercici de la funció inspectora (màxim 0,5000 punts).
Es consideraran les activitats de formació homologades específicament relacionades amb la funció inspectora.
- Per cursos de 20 hores: 0,1000 punts
- Per cursos de més de 20 hores: 0,2000 punts
Documentació acreditativa: certificat d'estos cursos expedit per l'òrgan o autoritat competent de la corresponent administració educativa, institució o universitat en què conste de mode expressa el nombre d'hores de durada del curs, i, si és el cas, l'homologació o reconeixement; si no s'aporta l'esmentat certificat no s'obtindrà puntuació per este apartat.
4.3. Coneixement d'idiomes (màxim 0,3000 punts).
- Per cada cicle elemental de l'Escola Oficial d'Idiomes: 0,1000 punts.
- Per cada certificat d'aptitud de l'Escola Oficial d'Idiomes: 0,2000 punts.
Documentació acreditativa: certificat acadèmic o fotocòpia compulsada/confrontada del títol al·legat, o si és el cas, certificat de l'abonament de drets d'expedició conforme a l'Orde de 8 de juliol de 1988, del Ministeri d'Educació i Ciència (BOE de 13 de juliol).
4.4. Avaluació de la funció docent amb valoració positiva (màxim 0,5000 punts).
Notes
Primera. Únicament seran baremats els mèrits perfeccionats fins a la data d'acabament del termini de presentació de sol·licituds.
Segona. Els documents redactats en llengües d'altres comunitats autònomes hauran de traduir-se a una de les dos llengües oficials de la Comunitat Valenciana per a la seua validesa, de conformitat amb el que preveu l'article 36 de la Llei 30/1992, de 26 de novembre.
En el cas de llengües estrangeres haurà de traduir-se per intèrpret jurat.
ANNEX II
MODEL DE DECLARACIÓ JURADA O PROMESA
Sr./Sra. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, amb domicili a \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, i amb document nacional d'identitat número \_\_\_\_\_\_\_\_\_\_\_\_\_\_\_, declare sota jurament o promet, a efecte de ser nomenat funcionari del cos d'Inspectors d'Educació, que no he sigut separat del servici de cap de les administracions públiques i que no em trobe inhabilitat per a l'exercici de funcions públiques.
Data i signatura